૧૯૮૨માં બિહારના સિંગભૂમ જિલ્લામાં જંગલ બચાવો આંદોલન પણ આવું જ એક નોંધપાત્ર આંદોલન છે. એ આંદોલન સિંગભૂમના આદિવાસીઓએ જ કર્યું હતું કેમકે તે સમયની સરકારે ત્યાંનાં કુદરતી વૃક્ષોને દૂર કરીને તેને સ્થાને સાગનાં વૃક્ષો ઉગાડવાનો નિર્ણય લીધો હતો. સાગનાં વૃક્ષોના લાકડામાંથી ઘણી ઊંચી આવક થાય એ સાચું પરંતુ તેને કારણે જે કુદરતી જંગલ હતું જે ત્યાંના આદિવાસીઓ માટે આવશ્યક હતું એ દૂર કરવાની હિલચાલ અયોગ્ય હતી જેની સામે આંદોલન શરૂ થયું હતું, જેને પગલે ત્યાં પણ સરકારે પીછેહઠ કરવી પડી હતી.